Samráðshópur tónlistariðnaðarins skorar á stjórnvöld að heimila samkomur í sóttvarnahólfum fyrir allt að 500 manns án nándartakmarkana. Fulltrúi samráðshópsins segir rekstrarumhverfið illþolanlegt með núverandi samkomutakmarkanir.
Samráðshópur íslenskrar tónlistar leggur til að heimilað verði að halda samkomur fyrir allt að 500 manns í sóttvarnahólfum án nándartakmarkana. Ísleifur B. Þórhallson, tónleikahaldari hjá Senu Live og formaður Bandalags íslenskra tónleikahaldara, segir ómögulegt að standa undir rekstri með núverandi samkomutakmarkanir.
við erum bara að reyna að koma því skýrt til skila að 200 manna hömlur á sviðslistir á Íslandi þýðir bara rekstrarstöðvun. Það borgar sig ekki að halda viðburði í þeim takmörkunum. Töfratalan fyrir íslenskar sviðslistir er 500 og engin 1 metra regla, þá væru allir komnir í rekstur.
Ísleifur segir sviðslistaiðnaðinn reiðubúinn að verða við hvers kyns öðrum skilyrðum, svo sem kröfum um bólusetningavottorð, grímuskyldu, sérstaka sætaskipan svo hægt yrði að rekja smit og notkun svokallaðra hraðgreiningarprófa. Hann segir óskiljanlegt að ekki sé hægt að koma til móts við sviðslistafólk.
Við erum alveg hætt að skilja að við séum í raun og veru í rekstrarstöðvun. Nú er allt annað opið, veitingastaðir, sundlaugar, líkamsræktarstöðvar, túrisminn er opinn, hótelin og við erum alveg hætt að skilja að það sé ekki hægt að koma sviðslistum í gang og það getur enginn hugsað það til enda að taka annan svona vetur eða annað svona ár.
Samráðshópur tónlistariðnaðarins skorar á stjórnvöld að heimila samkomur í sóttvarnahólfum fyrir allt að 500 manns án nándartakmarkana. Fulltrúi hópsins segir óskiljanlegt að ekki sé hægt að koma til móts við sviðslistafólk. 